khistorydata/jeongjo-sjw-relations huggingface dataset:
정조 14년
庚戌六月二十五日午時上御誠正閣軍士房承旨入侍時左副承旨尹行任記事官徐有聞記注官白慶楷金鳳顯以次進代訖上曰賑堂吏判俱已入來耶行任曰入來矣上曰都承旨與之偕入可也賤臣承命出傳兼都承旨洪檍與賑恤廳堂上鄭昌順行吏曹判書吳載純偕入進伏上敎昌順等曰關西畢賑狀啓入來故召卿等使之稟處矣仍命檍取狀啓示昌順等昌順曰觀此平安監司沈頤之畢賑狀啓則二十一邑一驛四十鎭撤賑後飢口穀數及守令之自備多寡賑績優劣富民願納餘穀區處等形止條列馳啓矣關西之昨年年事雖非通一道大賑亦可謂近歲罕有之歉荒幸賴我聖上恫瘝之念不弛霄旰拯濟之恩罔有遐邇流民之領付而得免顚連之患還布之蠲停而俾爲奠保之地遂使近百萬飢口得免捐瘠者何莫非聖恩而守令之承藉德意各自殫竭雖是職分亦宜褒賞至於富民之捐已財補公賑在朝家激勸之道合施嘉奬之典今承入侍稟處之命一依道啓登聞論列以奏矣義州府尹李頤祥昨年水災最酷本府民情驛騷擧懷流散而極意拯救竭誠撫摩捐廩割俸添補賑資米爲千有餘石云熙川郡守李得臣未有經紀遽當大賑而撫恤蠲免躬檢賑簿誠力所到善了荒政賑穀雖無私備殊績不宜泯沒云雲山郡守徐有鳳已自昨秋專意鳩穀竭誠經紀捐廩添助不費公穀竝皆私備而穀數最多於諸邑云碧潼郡守鄭學畊自願私賑不煩公穀一邑屢千疲氓列鎭幾百飢口自當賙賑抄飢無濫分穀皆精其他設庫蠲徭置校守堞等政俱得民譽補賑穀數爲六百十九石不可以私賑邑置而不論云上項四邑守令賑績旣優穀物亦多揆以法例宜有褒賞順天郡守尹頤東郭山郡守申偗龍川府使徐有龍寧遠郡守南衡重熙川前郡守鄭勖世平壤庶尹趙鎭明定州前牧使李潤國等七邑守令則初無賑績之論例只報自備之穀數當以穀物之多寡宜有分等之賞典竝令該曹考例稟處各邑願納人千石以上一人八百石一人六百石一人五百石三人四百石三人三百石五人二百石五人百石以上十人百石以下二十人右人等無論所納之多寡俱出周恤之義氣則輒施賞典以勸來頭從前已例固爲可據亦令該曹從多少分等稟處而其中米至千餘石錢近累千緡者或移納他官或分納兩邑而錢穀旣夥濟活甚衆者其所施賞似宜自別至若道啓中名在鄕貢力修儒業自稱所望不在恩賞者或以本道殿郞儒任中從願酬勞之意一體分付而賑餘穀物還錄原穀等事竝依狀請施行何如上曰依爲之載純曰因平安監司沈頤之畢賑狀啓別單有令該曹稟處之命矣義州府尹李頤祥自被水之初極意救恤自秋發倉盡活將劉之民及春開賑拯濟塡壑之命救急添賑米爲千有餘石其殫誠廣濟實爲一路之最而出自近列仰承德意克擧荒政卽其分內事似當施以璽書表裏之典熙川郡守李得臣賑簿躬檢而無漏濫之患穀物簸揚而有精準之譽誠力所到終始如一善了荒政似當施以表裏賜給之典雲山郡守徐有鳳救急開賑不費公穀竝皆私備群情胥悅似當施以準職除授之典碧潼郡守鄭學畊一邑之屢千疲氓列鎭之幾百飢口竝皆自備賑恤廣濟似當施以熟馬賜給之典願納人成川進士李鎭成折米旣過千石荒歲願納若是夥然似當施以實職調用之典嘉山出身李亨馥折米八百餘石安州折衝李宗憲米過三百石錢爲一千七百餘兩似合別般賞典安州幼學朴萬瞻祥原進士呂宅祖江西幼學吳命天安州嘉善金慶龍陽德幼學朴泰初安州幼學咸健五穀數俱過四百餘石似當施以賞加之典三登前同知張景良江西出身鄭習熙川折衝李復彦幼學崔天奎平壤出身盧性璘海州出身朴來源三登出身朴春華平壤幼學金致衍慈山嘉善高繼重价川出身李起玉慈山折衝金應魯陽德折衝吳眞權金鍊百義州折衝金致德价川折衝康儀珍平壤出身都國珍殷山進士劉師珙靑水萬戶金陽禧或過二百石或過百餘石似當施以帖加成給之典成川幼學李禎來寧邊校生金仁玉折衝吉衒成川幼學李宗濂金元甲定州閑良朴有柱价川嘉善金聖魯博川折衝林昌瑞甑山折衝吳景燁安州折衝金慶彦出身金奎行平壤前參奉尹得履司果金龍祚寧邊幼學李東泰鐵山幼學金光皓龜城折衝金鷲義州出身許珩俱不滿百石自本道參量施賞似好順天郡守尹頤東等別無賑績置之何如上曰義州府尹李頤祥昨年懷襄本府爲最而自秋賙救盡捐俸廩其誠意也廉聲也實所罕聞況萊府江邑之約已奉法知之熟矣此等人雖或疎於事務奬廉之政不容以此或忽首褒者陞資係是法典特爲加資熙川郡守李得臣其才何憂不做今見狀辭可謂不負特畀待秋事行且召矣先施熟馬一匹賜給之典雲山郡守徐有鳳愛民之誠聞甚可嘉道內守令陞敍調用碧潼郡守鄭學畊以渠地處特職分內事然其活民至於此多今日政內職陞遷靑水萬戶金陽禧五衛將今政除授至於補賑人等俄於海西畢賑狀啓亦有措語判下者兩西之告飢與營賑卽御極後初有之事今於捐財補賑之類雖略干石數宜有別般施賞以爲勸後之方而本道雖曰土饒補賑數爻之如是夥然南中之所未見苟非誠意所到豈能辦此乎成川進士李鎭成折米千有百包以今春踊直去萬金不遠依法典實職調用今日政擬入祥原進士呂宅祖殷山進士劉師珙安州幼學朴萬瞻江西幼學吳命天陽德幼學朴泰初安州幼學咸健五觀於道狀以名在鄕貢力修功令不願恩賞云其心雖可嘉其勞不可泯皆令起送待其上來殿郞五衛將間從願調用嘉山出身李亨馥折米八百石如許補賑前所未見道內邊將今日政作窠擬入安州折衝李宗憲年前捐出三千金救活一州今番補賑米過三百包錢近二千金極爲可尙加資五衛將今日政作窠擬入安州嘉善金慶龍加資依年前湖南例同知作窠擬入三登前同知張景良江西出身鄭習加資單付同僉樞熙川折衝李復彦幼學崔天奎平壤出身盧性璘海州出身朴來源加資成川幼學李禎來等十二人賞加平壤前參奉尹得履等六人則五十石帖加自是已例況折米乎竝帖加成給其中尹得履曾經朝官以賞加施行皆令今日政下批官敎與有旨騎撥下送除職人卽爲起送其餘亦卽分給官敎事下諭可也出擧條昌順曰臣於春間巡審南漢城堞每欲歸奏而尙今未果矣南漢軍餉非不緊重卽今見在之餉不過爲七萬餘石此僅爲十萬人數月之糧朝家每以添餉爲務大抵保障之地人和爲先地理次之設令多儲餉穀逐年斂散受食備納不出城內外一府之民則民少穀多民將不堪先失人和非計之得也臣以此意與府尹酬酢必以見在穀數精實捧留之意言及而及其巡審時見之則殿宇庫舍在在頹圮所見愁慘至於譙樓之藁席苫蓋暗門傷破不掩其外莫重處所亦多棟毁椽摧漸致頹傷者此不可不一新修補雖以城堞言之女堞則壬寅年間重修云而灰築甓蓋誠爲完固姑無毁圮蜂巖子城卽是要害處而壬寅修城時事力不及仍舊不修故頹垣敗堞又經今夏潦雨想多崩頹此等事役皆是不可不及今始役工費旣浩事力難辦若以兩西間年添餉條作錢儲置中限一年添餉條移用於殿宇庫舍蜂巖修城之役雖不別爲料理請得似可得當今年則秋序將屆姑不可徑始待明春當爲擧行日後次對下詢大臣處之何如上曰令廟堂草記稟處可也出擧條昌順曰臣於南城取見不虞備所在醬甕則最久者不知其所沈年歲而一沈之後多不添鹽一甕所儲或不滿一甁味又陳久殆無醎意全無儲置不虞之意又聞惠郞之言則萬里倉所儲備荒醬甕雖不如南漢之醬若其最久之無醎味破甕之漸見縮亦無異於南漢臣意則毋論南城與萬里倉所在醬甕之不可用者使之發賣添價改沈此後則限其年數定數發賣依數還沈使有用之物不至無用則似合於備不虞救荒歲之資矣上曰依爲之出擧條命昌順載純先退仍命書榻敎曰在外承旨許遞前望單子入之待下批牌招察任命退承史以次退出
정조 14년
行都承旨柳戇坐左承旨趙衍德坐直右承旨尹行任內閣直左副承旨柳文養坐右副承旨安鼎大坐直同副承旨未差注書徐有聞仕直一員未差假注書趙台榮仕事變假注書鄭履綏仕
정조 14년
藥房都提調洪樂性提調洪檍副提調柳戇啓曰庚炎轉甚伏未審此時聖體若何寢睡水剌之節何如今日臣等率諸御醫趁早入診詳察聖候爲宜王大妃殿氣候何如惠慶宮氣候何如中宮殿氣候何如元子宮氣候何如臣等不任區區伏慮敢來問安竝此仰稟答曰知道卿等不必入侍早爲退去
정조 14년
柳文養啓曰刑曹判書洪良浩除拜後過三日不爲出肅依定式推考警責仍卽牌招察任何如傳曰允
정조 14년
傳于安鼎大曰右副承旨入侍
정조 14년
趙衍德以漢城府言啓曰朝官年七十以上士庶年八十以上各部成冊今纔來到故別單書入而其中西溪君熠綾恩君具允明知事具允鈺尹東暹判敦寧李命植旣已資窮別單中不爲書入之意敢啓傳曰知道令政院政官牌招開政下批可也
정조 14년
以吏曹參議丁範祖牌不進罷職傳旨傳于柳戇曰只推
정조 14년
有政吏批判書吳載純進參判趙鼎鎭牌不進參議丁範祖牌不進左副承旨柳文養進以朴基正爲修撰南述毅爲祥雲察訪正憲崔鳳齡孫泰輝金永贊今加崇政資憲卞泰佐今加正憲嘉義金啓厚愼榮吉李厚儉今加資憲嘉善韓允度禹禎禧林茂昌梁得海金壽輝徐尙郁徐宗儒徐命瑞金時華崔泰緯崔允文洪成龜金宗澤朴世根徐命宜朴壽崙金鼎欽朴春遇趙星彬金文周丁南輝以上今加嘉義僉知方頤義韓師謙吉世柱折衝沈鄭萬遂張泰彬朱之明咸時哲通政朴宗郁以上今加嘉善前府使趙德洵前縣監吳命久前參奉李宜馨前經歷朴一源前縣令宋準明前判官孫錫輝前萬戶劉宗益進士兪彦玉幼學金碏以上今加通政以呂善亨爲禮曹參判崔爲兵曹參判洪周萬爲刑曹參判李性吾爲禮曹參議安鼎大爲兵曹參知韓鼎運爲刑曹參議故通德郞徐命元贈吏參例兼義州徐邁修考故庶尹洪啓玹贈吏參例兼故府使洪受湸贈僕正已上副摠管洪文泳兩代追贈故縣監尹澓贈吏參例兼同知尹昌柱考故郡守李崇臣贈吏參例兼故縣監李賀朝贈吏議已上戶曹參判李敏輔兩代追贈故通德郞李墣贈吏參例兼故通德郞李度平贈吏議已上刑曹參判李祖承兩代追贈贈吏參洪龍祚贈吏判例兼判尹洪檍考故通德郞黃慶河贈戶參例兼副摠管黃㮋考故通德郞李興溥贈戶參例兼故通德郞李彶贈左承例兼已上同知李樸兩代追贈以成穎爲右尹
정조 14년
兵批判書李𡊠進參判參議未差參知李師濂入直進左承旨趙衍德進以沈觀之奇彦鼎李敏輔兪彦鉉洪周萬徐秉德鄭東俊李祖承李鼎運爲副摠管李徵大朴獻采韓後裕朴師沃鄭宇璧姜柱河白鳳麟尹謐鄭萬遂徐獻修尹守範朱重純李文載李挺馝朴長漢爲同知申師顯黃延祚朴一源李熙輔李成祜爲僉知寶化堡權管單金德行副護軍單金鼎瑞申師顯李百亨許𣷯李得駿鄭駿采金衡柱李夏保李慶麟黃泰彦鄭勖世閔心爀李迪副司直單金履素鄭昌聖奇彦鼎徐秉德李頤祥申耆權裕安鼎大趙錫龍李性吾姜垣姜翰李洪載安廷玹姜洪瑞九睦萬中僉知單柳心源副司果單朴基正
정조 14년
傳于尹行任曰未肅拜在外摠管許遞令該曹口傳差出待下批牌招察任
정조 14년
兵曹口傳政以李檳朴孝參朱重純趙鼎耉爲副摠管
정조 14년
傳于安鼎大曰賀使行程事有此來咨依昨日例直令知製敎撰出回咨發送而昨今回咨當送盛京者以稱謝之意別撰一本移咨北京禮部政合事面以此分付
정조 14년
傳于安鼎大曰坐直承旨入侍
정조 14년
尹行任以禁衛營言啓曰來九月當一番前部前司屬慶尙左道五哨軍兵來八月二十五日京中逢點依例準二朔立番之意本道監兵使處預爲知委何如傳曰允
정조 14년
尹行任以禁衛營言啓曰來七月當十三番後部後司屬慶尙左道五哨軍兵逢點實數六百五十二名已爲點閱整齊來七月初一日與內外各處入直將官軍兵等依例替代後舊軍放送之意敢啓傳曰知道
정조 14년
尹行任以御營廳言啓曰本廳來九月十月兩朔應立前部右司屬慶尙左道三哨右道二哨合五哨軍兵八月二十五日京中逢點九月初一日與中司軍兵當爲替代立番趁期調送事本道監兵使處依前知會之意敢啓傳曰知道
정조 14년
尹行任以御營廳言啓曰本廳來七月八月兩朔應立前部中司屬慶尙左道五哨軍兵六百七十名已爲逢點整齊矣七月初一日與左司軍兵替代立番後舊軍放送之意敢啓傳曰知道
정조 14년
庚戌六月二十六日酉時上御重熙堂右承旨入侍時右承旨尹行任記事官徐有聞記注官白慶楷金鳳顯以次進伏訖上命書傳敎曰加設同僉樞在外人待其上來肅拜後使之次次差代老難自力登途者待報來後差代事日前有下敎而更思昨今極熱如此此時登程不無撼頓之慮在外人竝許遞同樞之三代追榮僉樞之夫人敎旨竝令各該道問于本家報于該曹隨卽下批事分付政官待開門牌招開政又命書傳敎曰篤老人宜有體諒摠管及兵曹堂上年老人竝許遞亦令今日政差出又命書傳敎曰今日政新除授摠管待下批牌招入直又命書榻敎曰在外亞三堂許遞今日政差出命退承史以次退出
정조 14년
行都承旨柳戇坐行左承旨李祖承坐右承旨徐瀅修坐左副承旨尹行任坐右副承旨柳文養坐直同副承旨安鼎大坐直注書徐有聞仕直一員未差假注書趙台榮仕事變假注書鄭履綏仕
정조 14년
安鼎大啓曰來初一日輪對日次矣敢稟傳曰後日次待令
정조 14년
尹行任啓曰大司憲洪秉纘執義李永穆持平李基慶張錫胤呈辭掌令閔彝顯任長源在外監察茶時之意敢啓傳曰與諫院呈告人竝許遞前望單子入之待下批牌招察任
정조 14년
兩司前望單子入之大司憲尹尙東大司諫李頤祥執義成種仁司諫趙錫穆持平洪鳳周權恢獻納李太亨正言李龜雲曺喜有落點
정조 14년
尹行任啓曰玉堂上下番俱空已至多日事甚未安校理朴奎淳李冕膺修撰沈能翼朴基正卽爲牌招以爲推移入直之地何如傳曰允
정조 14년
以吏曹參議丁範祖牌不進罷職傳旨傳于尹行任曰只推
정조 14년
傳于尹行任曰年前亦有下敎其無故之時知識之自有涇渭嘗所稔聞況今壽職遍及草野匹庶眞所謂疲癃皆起則銓曹獨不擧論者不但不均豈無向隅之嘆前郡守金相肅僉知單付使之當日謝恩
정조 14년
傳于尹行任曰老職實職之連日開政差出出於尊年之意而名器亦不可不念亞堂佐貳雖不强令人人皆爲而如愼基慶自來聞族且是文臣則竝與同樞而後於人摠管亞尹一不檢擬銓曹事未可知也今日政先擬同樞仍令亞尹摠管中擬入至於蔭嘉善徐命瑞卽衛從事舊僚又以桂坊行公且異於他家人旣經同知亦足爲履歷亦令今日政摠管擬入
정조 14년
傳于尹行任曰宣傳官李懋改差以可堪承傳人今日政擬入今番都政出六窠窄云且以兼帶首久勤移報云都摠經歷李晉秀改差亦令今日政差代
정조 14년
傳于尹行任曰宿衛詞訟宜有體諒兵曹及刑曹漢城府堂上中老病及在外人許遞今日政差出
정조 14년
以同知僉知減下望筒傳于尹行任曰今日政差代
정조 14년
傳于尹行任曰每念鶴城之家別加恩數尊其年月前召見其孫以秩卑之故欲待當窠收用使之退待矣今番老職李彦熙意謂以嘉善陞嘉義今見政望入於知事望始知爲資憲此人何拘中批摠管除授牌招察任
정조 14년
傳于尹行任曰今番壽職嘉善張始興以畫師國役效勞最多特付實同知謝恩渠家追榮使之今日政成給
정조 14년
尹行任以漢城府言啓曰朝官年七十以上士庶年八十以上自各部修成冊報來而內侍府成冊亦爲來到故一體別單書入之意敢啓傳曰知道今日政下批可也
정조 14년
有政吏批判書吳載純進參判趙鼎鎭牌不進參議丁範祖牌不進右承旨徐瀅修進以洪文泳爲兵曹參判黃㮋爲刑曹參判愼基慶爲右尹尹行元爲兵曹參知兵曹參議尹行元兵曹參知李師濂金弼龍爲寧陵令李義駿爲禮曹佐郞
정조 14년
兵批判書李𡊠進參判洪文泳病參議尹行元未肅拜參知李師濂入直進右副承旨柳文養進以李聖師爲知事申應顯爲副摠管白師謹權以綱爲曹司五衛將李懋爲宣傳官李晉秀爲都摠經歷李仁秀爲南兵使白大成申翊文高信謙金宗淵沈樂賢李世述李義寬徐命瑞申胤洸安國民林遇春朴春遇朱之明朴宗郁爲同知任璛金克行吳彦相林仁浩孫錫輝尹冕東朴師欽爲僉知李應爀徐命瑞爲副摠管李殷福爲宣傳官尹昇東爲都摠經歷同知單李文煥僉知單申大偀朴光進金相肅副護軍單柳河源副司直單元啓英沈觀之李穦崔洪周萬成穎崔宇觀權世規權之彦安鼎大都摠管單李彦熙
정조 14년
傳于尹行任曰刑曹參議許遞前望單子入之待下批牌招察任
정조 14년
刑曹參議前望單子入之朴宗甲落點
정조 14년
傳于李祖承曰在外摠管許遞前望單子入之
정조 14년
摠管前望單子入之金漢耆金箕性安兼濟李義直閔百奮落點
정조 14년
傳于尹行任曰摠管中在外人與時帶閣職詞訟人及老病人許遞前望單子入之待下批牌招察任
정조 14년
副摠管前望單子入之李寬朴祥馨吳著金重奭金宅洙金宗洙金楗落點
정조 14년
傳于尹行任曰同僉樞前望點下中在外人許遞前望單子入之
정조 14년
同知僉知前望單子入之同知李漢明魚有南趙慶進李弼大李公謙李守貞李紳僉知李顯模羅潤祿李尙琦邊㶷鄭昌仁李晩馨金仁達嚴祥鴻落點
정조 14년
僉知前望單子入之李昌燮金龍翰李錫圭李熻高敬基李宜馨吳命久趙德洵盧允中宋準明康宙金得衍姜德恒落點
정조 14년
同知前望單子入之李奭趙雲慶尹東美柳明渭洪允中尹光億愼基慶嚴球李壽仁成胤儉禹禎圭李杞齡李廷老李栭漢沈鄭金弘濟李弘稷朴宗益落點
정조 14년
傳于柳文養曰左承旨許遞與未差之代前望單子入之待下批牌招察任
정조 14년
承旨前望單子入之李祖承徐瀅修落點
정조 14년
柳文養以戶曹言啓曰卽接廣興倉所報則七月朔頒祿次倉官進去于西部龍山坊判府事兪彦鎬所住處請受祿牌則以爲冒肅樞銜秪爲伸分而惶隕益切不敢冒受常祿云祿牌不爲出給何以爲之敢啓傳曰令倉官更爲輸送
정조 14년
柳戇以司饔院都提調提調意啓曰依傳敎書吏高得中尹聖郁各木壹疋庫直金鍾興使令朴貴才各米貳斗分等施賞之意敢啓傳曰知道
정조 14년
徐瀅修以都摠府言啓曰中日習射元子宮産室廳直宿啓請停止矣産室廳旣已撤罷今日入直內三廳武兼禁軍及軍兵等當爲中日習射而國忌正日相値不得爲之之意敢啓傳曰日熱如此處暑後取稟可也
정조 14년
李祖承以備邊司言啓曰頃因戶曹判書鄭民始所啓內奴婢宣頭案改案時所捧口錢減除事有問于本道狀聞後稟處之命矣卽見咸鏡前監司李秉模狀啓則以爲內奴婢宣頭案改案時每口五錢雖是啓下節目果未免過濫以營下事情言之自幹事人至各廳屬皆得聊賴過數收斂無節濫費實無義意案冊二十四卷外每邑每一件又自臣營粧冊分給而柴油等雜費容入雖甚浩大除老弱以案付壯奴婢二萬餘口各捧二錢則假令錢爲四千餘兩以此較諸所入綽有餘裕以此改定式斷不可已而抑有其中不可不一體定式者該邑草案時大小雜費元無擧論故五錢外各邑有分數加斂者此後改案時每口只捧三錢一錢則劃給該邑以爲草案往來之費二錢則納于營門爲正案容入之需而此外加斂者雖分錢之微無論官與吏施以橫斂律至於寺奴婢及官校院奴婢案六年一次自都會官端川府修正上送而所費不甚浩煩恐不如仍舊貫置之竝令廟堂稟處爲請矣革罷推刷官蓋出於曠絶之德意其在宣布奉行之道凡爲奴婢之弊者一切釐改俾有實惠下究之效今爲卄四冊修正之費有此萬餘兩收捧之擧過斂於貧殘奴婢濫費於不干校吏非但無意義亦非釐弊軫恤之道今此道臣所論中以爲每口二錢猶爲四千餘兩綽有餘裕依此定式爲言此必有酌量磨鍊而然至於該邑草案往來之費果不可無磨鍊定給以除橫斂之弊而草案之所入不甚夥多往來之所費亦不至浩煩二萬餘奴婢每口一錢當爲數千餘兩此則似涉過多若以每口二錢五分爲定則所捧之數殆近六千金就此中各該邑草案往來之費參量劃給以其餘數作爲案冊修正之費亦當有裕而無不足之歎依此磨鍊定式之意分付寺奴婢案修正時收捧雜費數旣不多別無釐革之端依狀請仍舊事一體分付何如傳曰允
정조 14년
李祖承以備邊司言啓曰卽見守禦使鄭昌順所啓則以爲南漢殿宇庫舍在在頹圮至於譙樓之藁席苫蓋暗門之破傷不掩其外莫重處所亦多棟毁椽摧漸致頹傷者蜂巖子城卽是要害處而頹垣毁堞又經潦雨想多崩頹此等事役皆是不可不及時始役工費旣浩事力難辦若以兩西間年添餉條作錢儲置中限一年添餉條移用於殿宇庫舍蜂巖修城之役雖不別爲請得似可得當而秋序將屆姑不可經始待明春擧行爲辭而批旨有令廟堂草記稟處之命矣漢南軍餉米昔爲十二萬石而漸次減縮今則不過爲折米六萬餘石保障重地軍餉之若是耗縮誠甚疎虞間年添餉之需有難移用於他處而第念本城事勢亦多可悶各處廨舍小小修改雖有城機之策應而至於蜂巖女堞久未修補果多頹毁不無漸傷體城之慮不可不依元城例一傡新築殿宇倉舍頹傷旣多亦不可不趁卽修改所入物力必將不些而該廳旣無辦出之路他衙門又無推移之處則添餉條之劃給甚難而請得移用亦多已例添餉作錢中一年條依所請許施何如傳曰允
정조 14년
安鼎大以摠戎廳言啓曰管城將李殷福今日政移拜宣傳官矣周年內勿許遷轉旣載大典通編李殷福所帶管城將仍任何如傳曰初不啓請輕先移擬兵判事萬萬駭然依法典仍任可也
정조 14년
庚戌六月二十七日巳時上御重熙堂左承旨入侍時左承旨趙衍德假注書趙台榮記注官白慶楷金鳳顯一提學鄭民始檢校提學吳載純檢校直閣徐鼎修鄭大容李晩秀以次進伏訖民始等曰昨今日熱甚劇此時聖體若何上曰一樣矣民始等曰元子宮氣候何如上曰連爲好過矣上曰近日雨澤似閟或有望霓之心云耶民始曰向日之雨旣洽今則似無是慮矣命退諸臣以次退出
정조 14년
庚戌六月二十七日未時上御重熙堂右承旨入侍時右承旨尹行任記事官徐有聞記注官白慶楷金鳳顯稟事閣臣檢校直閣徐鼎修以次進伏訖上命行任讀公事書判付鼎修曰臣方帶奉常寺提調有稟定事矣上曰何事也鼎修曰太廟秋享在近而此時宰牲一節誠爲掣礙臣意則典祀官先詣奉常寺監宰後照氷奉來朔望亦依此爲之似好故敢此仰達矣上曰依爲之出擧條命退諸臣以次退出
정조 14년
行都承旨柳戇坐行左承旨李祖承坐右承直徐瀅修坐直左副承旨尹行任坐直右副承旨柳文養坐同副承旨安鼎大坐注書徐有聞仕一員未差假注書趙台榮仕直事變假注書鄭履綏仕
정조 14년
柳戇啓曰都目政事今六月二十日爲之之意敢啓傳曰以初四日爲之
정조 14년
傳于柳文養曰賑恤堂上吏兵判入侍
정조 14년
尹行任啓曰漢城判尹洪檍依下敎來待矣傳曰入侍
정조 14년
傳于柳文養曰政官牌招開政
정조 14년
李祖承以漢城府言啓曰朝官年七十士庶年八十以上自各部今又報來故別單書入之意敢啓傳曰知道今日政下批
정조 14년
徐瀅修以禮曹言啓曰卽接永禧殿令所報則本殿焚香受香在於今二十九日而參奉有闕未差今方爲入直受香無人云參奉有闕代令該曹口傳差出以爲受香之地何如傳曰允各陵受香亦在此日宜無異同準仕應遷人一體作窠依此擧行可也
정조 14년
吏曹口傳政事以李祖範爲永禧殿參奉宋益鼎爲泰陵參奉延就徵爲昭寧園守奉官崇陵參奉單安命遠
정조 14년
有政吏批判書吳載純進參判趙鼎鎭參議丁範祖牌不進行左承旨李祖承進以崔顯重爲副校理故學生李春挺贈吏參例兼故通德郞李濟相贈吏議故通德郞李海賚贈司僕正以上同知李徵大三代追贈故學生李允馨贈戶參例兼故佐郞李耉贈左承旨以上同知李策兩代追贈以沈興永爲副修撰再政以趙雲紀爲宗簿正鄭澤孚爲鏡城判官北靑府使柳知養今加通政明川府使鄭宇朋今加嘉善加資事承傳
정조 14년
兵批判書李𡊠進參判洪文泳病參議尹行元入直參知李師濂病左副承旨尹行任進以洪明浩爲副摠管鄭運燾韓啓和朴光衡爲同知洪絲浩趙廷瑗李華源權尙鎭爲僉知吳毅常爲宣傳官李寅植爲訓鍊副正南耆喆閔琇爲都摠都事副護軍單李永穆崔烜副司直單洪秉纘李昌漢韓鼎運趙衍德張錫胤李基慶副司果單鄭晩錫南涑前府使兪碩柱今加折衝加資事承傳以權尙明洪圭輔爲僉知同知單尹衡李就蕃金億重朴夢良宋昌起鄭瑞羽高尙峻朴興世孫敬祖鄭致炯金振聲李斗信鄭大維孫貴興李思咸李宜春宋德基僉知單朴忠亮崔德恒王天樑李興瑞李泰祐金龍瑞徐命輝鄭德輝宋己丑田次建韓春賢安泰道金泰郁申福男尹好玄金德貴尹榮祖段昌遠申熺李疇錫孫尙業朴位鏡李時傑朴景彩李萬協李漢長朴俊亨李英幹金常重李地煥李奎采宋枝榮孔命宗金致泓朴成福
정조 14년
以承傳宣傳官望筒傳于尹行任曰吳毅常改差令該曹口傳差出
정조 14년
兵曹口傳政事以柳仁喆爲宣傳官
정조 14년
同知禹禎圭等減下代前望單子入之張弼漢金兌晃鄭趾彬落點
정조 14년
以同知望筒李蓍廷權瓛添書落點
정조 14년
僉知李錫圭等減下代前望單子入之黃大逸李淵普宋思鑑洪泰壽柳烱車亨道李翼胤朴恒源落點
정조 14년
以全羅監司尹蓍東啓本全州在囚罪人金必鑑結案馳啓事傳于尹行任曰詞案旣不分明且當曠蕩之霈澤特爲減律酌放事回諭原啓本還下送
정조 14년
尹行任以弘文館言啓曰本館上番闕直事甚未安今日政新除授玉堂待下批仍卽牌招入直何如傳曰允
정조 14년
徐瀅修以景慕宮都提調意啓曰本宮御覽植木帖子每四季朔修整以入矣今季朔則別無生枯之可以修整者御覽植木帖子姑不請出之意敢啓傳曰知道
정조 14년
尹行任以戶曹言啓曰卽接廣興倉所報則因傳敎七月祿俸輸納次倉官進去于西部龍山坊判府事兪彦鎬所住處則以爲不敢受祿祗緣私分之惶懍而敢煩上聞尤增死罪今亦不敢冒受只自伏地隕越云祿俸不爲領受何以爲之敢啓傳曰令倉官更爲輸送
정조 14년
庚戌六月二十八日巳時上御重熙堂軍士房承旨入侍時右承旨尹行任記事官徐有聞記注官白慶楷金鳳顯以次進伏訖上曰光陵參奉安命遠望筒勿施許默使之謝恩行吏曹判書吳載純爲先從重推考安命遠他窠口傳單付出榻敎命讀公事書判付訖仍命退承史以次退出
정조 14년
庚戌六月二十八日巳時上御誠正閣賑恤堂上吏兵判漢城判尹同爲入侍時行都承旨柳戇右副承旨柳文養假注書趙台榮記注官白慶楷金鳳顯賑恤堂上鄭昌順行吏曹判書吳載純兵曹判書李𡊠漢城判尹洪檍以次進伏訖上曰卿等進前北關畢賑狀啓以爲回啓也昌順曰觀此咸鏡監司李秉模畢賑狀啓則南北關撤賑後守令自備穀數富民願納餘穀區處形止條列馳啓矣本道年事荐被歉荒生穀無路公私匱竭屢煩重宸惻怛之敎每軫斯民捐瘠之憂倉廩之儲不惜傾庫貢獻之需至許停捧則長吏之殫竭芻牧固其職分饒戶之觀感捐資尤屬嘉尙今承入侍稟處之命以道臣別單之條列者就其賑績之優異穀物之多寡考據前例敢此仰達矣端川前府使洪允復自備穀數旣過二千餘石又其賑績初雖過加操切末乃頓變前規分穀之厚加式例貿米之廣施賙濟應機彌縫隨時變通跡其終始可謂警悟云宜有表異之賞以示嘉尙之意而已於月前陞品加資方爲邊地似不可疊賞吉州前牧使柳心源明川府使鄭宇朋過千石賑穀之自備近萬口飢民之分饋無一捐瘠善了荒政給糧墾土對民流涕眞心可見實績可尙宜施褒賞之典富寧府使李汝節自備之穀雖不及於兩邑鄰境之民亦無間於一視者殊甚可嘉合施褒賞鏡城判官趙雲紀北靑府使柳知養補賑自備之數雖少爲民濟活之惠甚多道啓論列亦極鋪張上項兩邑守令旣有待畢賑論賞之特敎今不敢仰達其餘守令穀旣不多政無優異竝置之何如上曰依爲之昌順曰各邑願納富民皮穀俱不滿三百石別無可以請賞者自二百石至百石以上令該曹考例施賞百石以下令道臣或差任或除役以爲分等施賞之地何如上曰依爲之昨年本道穀價踊翔雜穀一包無異折米一石依昨年例二百石以上加資百石以上賞加五十石帖加係是法典亦依昨年例施行可也昌順曰賑餘穀數臣於俄者霎見啓本穀數似有違錯之端此則當更加關問而還錄一款依狀請施行何如上曰依爲之載純曰觀此咸鏡監司李秉模畢賑狀啓則川山前府使洪允復旬月之間頓變前規厚加式例廣施賙濟云似當施以褒賞之典而前因善賑特敎陞資置之何如上曰均是賑事事件稍異然纔已越品陞遷加資一款不必更論治績與富寧少遜亦足爲伯仲施以璽書表裏之典可也載純曰明川府使鄭宇朋自備旣過千石賑績亦能優異其爲民之誠廣濟之政誠極可嘉道臣置之首褒似當施以加資之典富寧府使李汝節自備旣近千石譽聲至及四隣云似當施以表裏賜給之典吉州前牧使柳心源船運鄰穀別給役糧眞實做去是以有濟自備各穀亦過十包云似當施以兒馬賜給之典其餘守令安邊前府使魚錫定等治績旣無優異自備亦不過多竝置之何如上曰依爲之其中富寧倅李汝節自備之外治績如是嘉尙然陞遷屬耳施以璽書表裏之典可也載純曰北靑府使柳知養自備賑資雖不夥多恤窮之政去益殫竭牖俗之治務盡成就論其聲績實爲優異合施褒賞之典而旣有待畢賑論賞之命臣不敢仰請至於鏡城判官趙雲紀不但移粟活民之功深得命吏之體捐廩以濟飢齎糧以問疾政績特異不可以自備之數少置而不論宜有褒賞之典矣上曰依爲之北靑府使柳知養誠實做治事事可感前下別諭褒嘉備至旣有待畢賑別般論賞之命特爲加資鏡城判官趙雲紀以本邑難治之俗値昨年荐歉之時催科而民不擾輸粟而民不怨鄰境數邑之裕食實賴此人之力外補已數年亦宜召還今日政準職除授而德源倅趙𡹘之治規牢實曾已聞之今此自備穀數之只以九石報來甘爲諸倅之尾此近來守令所未見者恥爲沽衒之事其心亦可取特爲陞敍以勵諸道他倅括富民之財虛張自備之陋習可也𡊠曰觀此咸鏡監司李秉模畢賑狀啓則城津僉使李翼純捐廩賙賑大施撫摩自備各穀三百十九石云施以右職調用之典何如上曰依爲之高嶺僉使姜應煥之自備石數亦與城津髣髴人品治績俱合嘉奬一體陞敍可也𡊠曰柔遠僉使朴天柱自備各穀二百十一石阿山萬戶柳維自備各穀二百九石云施以熟馬賜給之典黃拓坡權管吳敬良自備各穀一百九十九石乾原權管康就一自備各穀一百六十四石西北前僉使趙齊峻自備各穀一百三十七石梨洞萬戶朴道曾自備各穀一百十石云施以兒馬賜給之典而其餘邊將自備各穀俱未滿五十石竝置之何如上曰殘鎭僉萬戶之二百石可準雄邑之二千石權管吳敬良康就一自備近二百包尤可嘉也竝賞加可也𡊠曰前府使兪碩柱以評事軍官謹潔操心遍察村社賑口無冤流民安集誠甚嘉尙似當施以可資之典而係干恩賞故敢此仰達矣上曰依爲之評事之代行繡衣之事監市與監賑職名雖殊勞勩則均宜有示嘉之擧特爲準職除授以昨年爲北民憧憧之心賑事就完有此論賞之擧從今北關一路宵旰之念庶幾少紓敎旨及帖文皆令今日內令政院下送使卽傳給以原擧條亦卽成出有旨後錄下送事該房知悉可也出擧條命書榻敎曰玉堂有闕之代以各司正中移擬其代鏡城判官趙雲紀以準職內移昌順曰穀簿去來典守宜嚴本廳所管湖西常賑營賑耗條三千石曾於壬辰年道臣尹東晳以營樣殘薄限十年請得以爲每年二千石移補營用一千石留作本色十年後元穀則還錄爲辭湖西營樣雖云殘薄無他事役而道臣之只爲營況請得公穀事甚不當廟堂之無難許施未知何故而其後壬寅十年之限已滿則所當還錄而伊時道臣金文淳又請退限十年自壬寅至今爲九年姑未滿十年之限而用其二留其一十九年之間一留與留穀生耗之數當過二萬之穀當初許施旣甚無謂伊後請退亦復曲循今幾二十年公然劃付於營用者其於穀簿典守之道不可置而不問臣謂常賑營賑耗三千石之許劃者自今年還屬本廳仍爲會錄何如上曰依爲之出擧條昌順曰本廳湖南郞廳金宗範今已箇滿不得供仕目今湖南稅穀次第到泊此時該郞之引入他郞之兼察事未專管亦涉苟艱金宗範限稅穀畢捧姑爲仍任何如上曰依爲之出擧條載純曰光陵參奉許默本道成冊中誤以有頉懸錄來到至於出代之境矣追後聞之事實不然臣之矇然不察之失不勝惶悚而許默之無故落仕大違格例原望筒勿施何如上曰依爲之卿則從重推考安命遠準仕參奉中作窠單付可也出擧條載純曰日昨加資單子中前縣監李鼎模以年未滿之人混同啓下臣有不察之失不勝惶恐原單子付標以入何如上曰依爲之出擧條𡊠曰臣以兼管司䆃寺事有所仰達者矣本寺以供上衙門郞廳輪回進排而主簿柳得恭纔已赴燕擧行不無苟艱之弊宜有變通敢此仰達矣上曰閑司相換可也出擧條敎檍曰各部老人成冊幾盡抄出乎檍曰若簡抄則不無遺漏之慮若濫抄則亦恐有公私賤混入之患其所區別極爲難便姑未知何時畢抄矣上曰隨其抄出別單間三日入啓可也命退諸臣以次退出
정조 14년
行都承旨柳戇坐行左承旨李祖承坐直右承旨徐瀅修坐左副承旨尹行任坐直右副承旨柳文養坐同副承旨安鼎大坐注書徐有聞仕直一員未差假注書趙台榮仕事變假注書鄭履綏仕
정조 14년
藥房提調洪檍副提調柳戇啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 14년
傳于徐瀅修曰禮房承旨馳詣宗廟景慕宮奉審摘奸以來
정조 14년
以吏曹諸道老人加資下批單子傳于徐瀅修曰外邑老職之不待報來如是下批出於不欲遲滯之意皆是朝官當爲擬望同僉樞者亦何待開政嘉義嘉善則竝同知除授通政則僉知除授其中崇祿資憲亦爲略干人之坐地亦可合竝知事除授加資敎旨及除授官敎依筵敎自政院成送有旨
정조 14년
以吏曹諸道老人加資下批單子傳于徐瀅修曰見此下批知金季良之至今生存微事汰職尙不復屬令藥院卽爲還屬
정조 14년
兵曹黃拓坡權管吳敬良自備各穀一百九十九石乾原權管康就日自備各穀一百六十四石竝賞加事承傳以上今加折衝
정조 14년
徐瀅修以戶曹言啓曰各貢契舊遺在限二萬石蕩減事命下矣取考文書戊戌餘遺在中二萬石分排蕩減實數別單書入之意敢啓傳曰知道
정조 14년
李祖承以漢城府言啓曰朝官年七十士庶年八十以上自各部今又報來故別單書入之意敢啓傳曰知道加資皆令今日口傳下批加設單付亦令口傳擧行事分付可也
정조 14년
庚戌六月二十九日辰時上御重熙堂左承旨入侍時行左承旨李祖承假注書趙台榮記注官白慶楷金鳳顯一提學鄭民始檢校提學吳載純直提學金憙檢校直閣徐鼎修鄭東浚鄭大容李晩秀以次進伏訖民始等曰數日日熱愈劇聖體若何上曰一樣矣民始等曰元子宮氣候何如上曰連得善過矣敎載純曰今番都政筮仕當出幾窠乎載純曰監役參奉合爲八窠矣上曰諸望筒預爲正書隨卽入啓日晩前以爲了訖可也命退諸臣以次退出
정조 14년
都承旨柳戇坐左承旨李祖承坐右承旨徐瀅修坐左副承旨尹行任坐直右副承旨洪義榮坐同副承旨柳文養坐直注書徐有聞仕直一員未差假注書趙台榮仕事變假注書鄭履綏仕
정조 14년
尹行任啓曰備邊司郞廳來言今日賓廳日次而國忌正日相値不得來會云矣敢啓傳曰知道
정조 14년
尹行任以漢城府言啓曰各部報來成冊別單書入而其中有百歲老人依下敎加給米肉之意分付該曹何如傳曰允加設與單付皆令今日口傳下批可也
정조 14년
兵曹口傳政事以尹昌垕金光績宋希濂爲同知柳弼周姜世東金逵奏洪錫基爲僉知同知單裵重鉉車得倫金世興兪以輝李世郁韓延祥朴尙彬金泰輝李千世金三萬李廷三尹泰元金重興僉知單洪致河洪昌福金尙興金光鉉劉德漢閔行洙安大集朴震恒卞璞金命河申楫朴敦訥張彦興金成澤金兌昱李祉成韓尙恒安泰雄朴泰益崔老根權昌順李世恒朱尙文尹雄起李昌亨申聖希貢弼廈朴完全有大柳德良張天柱金萬起朴後時金得弼李贊英池海水安命才石萬玉蔣益亮姜興周金世熙金泰範李枝萬金鼎三崔厚徵朴世柱
정조 14년
刑曹參判右尹前望單子入之刑曹參判趙鼎鎭右尹洪明浩落點
정조 14년
承旨前望單子入之洪義榮落點
정조 14년
徐瀅修以弘文館言啓曰本館上番無他推移之員不得已以下番姑陞入直之意敢啓傳曰知道
정조 14년
徐瀅修以內醫院都提調提調意啓曰前議藥同參金季良令藥院卽爲還屬事命下矣前議藥同參金季良令該曹口傳付軍職冠帶常仕何如傳曰允
정조 14년
洪義榮以戶曹言啓曰卽因漢城府草記百歲老人加給米肉事允下矣該府別單中百歲人嘉善裵重鉉處米一石猪肉三斤考例題給之意敢啓傳曰知道諸道應資中過百歲人亦依此例爲之事行會可也
정조 14년
尹行任以兵曹言啓曰兼司僕將鄭學畊前任碧潼郡守忠壯衛將金履煥前任晉州營將俱在任所未及上來而本廳番次苟艱云竝改差何如傳曰允
정조 14년
尹行任以壯勇營言啓曰來九月當本營右司屬京畿五番後哨軍兵來八月三十日京中逢點依節目準二朔立番之意本道監司處預爲知委何如傳曰允
정조 14년
庚戌七月初一日辰時上御重熙堂軍士房承旨入侍時左副承旨尹行任記事官徐有聞記注官白慶楷金鳳顯以次進伏訖上命書榻敎曰未下直閫帥皆令當日辭朝仍命行任讀公事書判付訖命退承史以次退出
정조 14년
庚戌七月初一日申時上御重熙堂右副承旨入侍時右副承旨柳文養記事官徐有聞記注官白慶楷金鳳顯以次進伏訖上命書傳敎曰北道賑事就完亦已論賞新伯到任不可許久遲滯聞有身病待少間卽爲辭朝事分付又命書傳敎曰鬚髮不白無異五六十歲雖是格例之外姑且仍置同副承旨許遞前望單子入之待下批牌招察任文養曰今番慶科擇日初會試多有窘速之慮而雖以小科言之生員初試卽八月初十日而文武科初試在於同月二十日其間相去爲十許日若除生進初試出榜間四五日則餘不過五六日大科設場之邑距小科設場之邑程道稍遠則尙有不及之患而況文科初試去生進覆試爲八日之間觀連三日設場之大科欲赴京師之生進覆試其勢誠末由臣意則改擇日字原單子中改付標似好故敢此仰達矣上曰依爲之出擧條命退承史以次退出
정조 14년
庚戌七月初一日酉時上御重熙堂坐直承旨入侍時右副承旨尹行任記事官徐有聞記注官白慶楷金鳳顯以次進伏訖上命書榻敎曰進御淸肺湯一貼煎入又命書榻敎曰承旨前望單子入之待下批牌招察任又命書傳敎曰詞訟劇地老病之人勢難行公亞堂亞尹許遞前望單子入之待下批牌招察任又命書榻敎曰進御淸肺湯一貼更爲煎入命退承史以次退出
정조 14년
行都承旨柳戇坐行左承旨李祖承坐右承旨徐瀅修坐直左副承旨尹行任內閣直右副承旨洪義榮坐直同副承旨柳文養坐注書徐有聞仕直一員未差假注書趙台榮仕事變假注書鄭履綏仕
정조 14년
藥房都提調洪樂性提調洪檍副提調柳戇啓曰伏未審日間聖體若何元子宮氣候何如日屆二七臣等益不勝歡忭之忱敢此問安答曰知道
정조 14년
王大妃殿惠慶宮中宮殿綏賓宮藥房口傳問安答曰知道
정조 14년
大殿王大妃殿惠慶宮中宮殿內閣政院玉堂單子問安答曰知道
정조 14년
備忘記慶尙右兵使吳載徽南兵使李仁秀下直各長弓一張長箭一部片箭一部筒兒一箇賜給
정조 14년
傳于徐瀅修曰發遣吏郞諸執事淸齋與否摘奸以來
정조 14년
吏曹口傳政事以宋煥質崔陽羽爲監察李普衍爲獻陵令洪大榮爲戶曹佐郞沈周賢爲尙衣別提李聖龜爲司饔主簿李鳴運爲漢城主簿李晉秀爲引儀閔是祥爲掌樂主簿朴天維爲北部都事李景壽爲平市主簿金龍淳爲宗廟直長李普源爲軍資主簿金健柱爲內贍直長南省老爲宣陵直長朴右源爲靖陵直長金履毅爲典牲直長洪景斗爲禧陵直長張僴爲典牲奉事金喆淳爲掌苑奉事趙用鎭李義述爲司饔奉事趙鎭定爲景慕宮奉事安弘迪爲內贍奉事朴宗明爲東部奉事
정조 14년
以吏曹參議丁範祖牌不進罷職傳旨傳于李祖承曰只推
정조 14년
洪義榮以弘文館言啓曰本館上番姑陞入直事甚未安今日政新除授玉堂待下批仍卽牌招入直何如傳曰允
정조 14년
有政吏批判書吳載純進參判趙鼎鎭未肅拜參議丁範祖牌不進右副承旨洪義榮進以李晴爲校理韓光植爲修撰李藎輔爲軍器僉正
정조 14년
兵批判書李𡊠病參判洪文泳入直進參議尹行元病參知李師濂病右承旨徐瀅修進副司直單金頤柱愼基慶黃㮋趙衍德安鼎大副司果單李冕膺
정조 14년
以吏曹參判望筒傳于徐瀅修曰前參判仍任
정조 14년
再政以沈能翼爲慶尙都事李冕膺爲平安南道京試官柳漢星爲忠淸都事金啓洛爲全羅左道京試官徐配修爲平安都事咸鏡都事單趙雲紀吏曹參判趙鼎鎭仍任事承傳徐有鍊爲全羅都事金孝建爲原春都事鄭東觀爲慶尙左道京試官李儒修爲黃海都事徐榮輔爲忠淸左道京試官李邦億爲軍器判官
정조 14년
傳于徐瀅修曰右副承旨入侍
정조 14년
兵曹口傳政事以柳維康就日爲忠壯將李國恒爲忠翊將
정조 14년
以開城留守具庠狀啓朝官年七十士庶年八十以上列錄馳啓事傳于李祖承曰以口傳下批事分付
정조 14년
徐瀅修以漢城府言啓曰各部報來老人別單書入之意敢啓傳曰知道依昨日例皆以口傳擧行可也
정조 14년
徐瀅修以漢城府言啓曰朝官年七十士庶年八十以上各部畢抄報來故別單書入之意敢啓傳曰下批及加設單付皆以口傳擧行以間三日別單草記已有下敎則日再草記近於煩屑依下敎擧行事知悉可也
정조 14년
兵曹口傳政事以李興昌李寅烜爲同知趙泰喆爲僉知
정조 14년
徐瀅修以禁衛營言啓曰本營軍色從事官望筒前從事官仍任事命下矣前軍色從事官李冕膺方在罷散中何以爲之之意敢啓傳曰敍用
정조 14년
庚戌七月初二日申時上御重熙堂右副承旨入侍時右副承旨洪義榮假注書趙台榮記注官白慶楷金鳳顯以次進伏訖上曰進御淸肺湯一貼煎入出榻敎上曰右承旨左副承旨入侍出榻敎賤臣承命出傳右承旨徐瀅修左副承旨尹行任進伏命書傳敎曰以受香所重雖已作窠尙未區處係是序陞窠令該曹口傳先爲差出事分付又命書傳敎曰政官牌招開政又命書傳敎曰昨因承宣所奏監試初試日字以初一日進定試官及掌試都事已令擇差而北道則南關評事仍留擧行都事以遞來文倅中單付竝令掌試後上來西關何異於北關近因擇送邑倅之出自經幄侍從者多本道都事依監市假都事差出之新定式道內文倅中權兼都事掌試凡係貽弊民邑之端拔例省繁雖以試紙言之勿拘品劣務從省弊事令廟堂嚴飭仍以此意下諭于道伯及評事諸道一體嚴飭今番科名果何如雖在常年大比當有別般講究入場之際無或紛雜況此科乎內而漢城試外而諸道大小科初試先自入場時各別整飭多士得以雍容周旋於康莊之衢俾有濟濟蹌蹌之實效亦令廟堂前期嚴飭京外又命書傳敎曰西北善賑加資中如西之靑水萬戶則陞遷五衛將而北之阿山萬戶乾原西水羅權管等渠輩加資名雖褒賞實則無端徑遞殊非勸後奬他之意前萬戶柳維前權管康就日李國恒依靑水金陽禧例五衛忠壯忠翊將中令該曹口傳擬入如以番次苟艱上來前徑遞則卽付付料窠除非本道人付料一款勿論事分付瀅修曰同罪未敍人隨卽提稟事曾有定式矣前校理李冕膺旣已敍用而前校理朴奎淳前修撰沈能翼俱是同罪之人故敢此仰達矣上曰竝敍用可也出擧條上曰進御淸肺湯一貼依前方更爲煎入出榻敎命退承史以次退出
정조 14년
行都承旨柳戇坐行左承旨李祖承坐直右承旨徐瀅修坐左副承旨尹行任坐右副承旨洪義榮坐直同副承旨柳文養坐注書徐有聞仕直一員未差假注書趙台榮仕事變假注書鄭履綏仕
정조 14년
傳于李祖承曰禮房承旨馳詣宗廟永寧殿奉審摘奸以來
정조 14년
以修撰韓光植牌不進罷職傳旨傳于徐瀅修曰只推
정조 14년
傳于洪義榮曰老病摠管許遞前望單子入之待下批牌招察任
정조 14년
洪義榮以兵曹言啓曰五衛將金陽禧前任靑水萬戶忠壯衛將柳維前任阿山萬戶康就日前任乾原權管忠翊衛將李國恒前任西水羅權管俱在任所而本廳番次苟艱云竝姑改差何如傳曰允
정조 14년
左議政蔡濟恭箚曰伏以國之爲國紀綱而已紀綱云者上而統下如心之使臂臂之使指下而承上如臂之見使於心指之見使於臂之謂也紀綱擧則其國興紀綱壞則其國替此理之必然者而古人嘗重言復言不一言矣以故內而百僚敬畏卿宰卿宰敬畏大臣外而守宰敬畏方伯方伯敬畏廟堂若然者豈徒然而敬徒然而畏乎哉誠以等積級纍其分有定殿陛之尊有若天地之不可狎也國朝一年二都政事之最大者也東西銓長臨政期必躬進問政於時原任大臣祖宗朝四百年不易之典也西銓長前期問政於臣東銓長至今日日昃而終不來政在明蚤則其意欲遂不問政而自行政耶聞銓長以臣文字一句謂以與臣嫌避而臣則無心寫去銓長則有意看過未知果合於義理與否而設令嫌端眞如其言國事公也嫌端私也以私而廢公其可乎哉噫今之大臣人不如古雖使問政有何裨補於國家而爾愛其羊我愛其禮臣實有感於孔聖之訓玆敢短箚陳列吏曹判書吳載純謂宜嚴加責罰問政如不可爲則都政亦不可行臣亦疲然見輕甚矣亦命斥退以重具瞻之位千萬幸甚答曰省箚具悉卿懇吏判事極爲未安爲先從重推考卿其安心視事仍傳曰此批答遣史官傳諭
정조 14년
庚戌七月初三日辰時上御重熙堂左副承旨入侍時左副承旨尹行任記事官徐有聞記注官白慶楷金鳳顯以次進伏訖上命書榻敎曰進御淸肺湯一貼更爲煎入仍命讀公事書判付訖命退承史以次退出
정조 14년
行都承旨柳戇坐行左承旨李祖承坐右承旨徐瀅修坐左副承旨尹行任坐直右副承旨洪義榮坐同副承旨柳文養坐直注書徐有聞仕直一員未差假注書趙台榮仕事變假注書申義淳仕
정조 14년
傳于柳文養曰吏判事事體分義豈容如是大臣箚辭不過體例間事況堂錄籌坐亦已黽勉冒參則獨於問政之行達夜申飭尙不擧行設令私義難强於接語進詣相臣家外送吏替告卽亦政曹故事則竝與此擧而不爲寧有如許道理行吏曹判書吳載純從重推考爲先牌招入侍
정조 14년
傳于柳文養曰吏判之如是逡巡豈有如許道理今日都政以親政擧行
정조 14년
傳于柳文養曰親政處所以便殿爲之
정조 14년
徐有聞病代以鄭履綏爲假注書
정조 14년
鄭履綏陞六代以申義淳爲事變假注書
정조 14년
柳文養啓曰假注書鄭履綏陞六代前假注書趙台榮姑令仍察廳任何如傳曰允
정조 14년
傳于李祖承曰今番賀使方物旣許收捧以此以彼自當爲謝恩今政冬至使以謝恩使差出
정조 14년
以開城留守具庠狀啓應資老人列錄馳啓事傳于尹行任曰口傳下批單付及加設亦令口傳擧行
정조 14년
傳于李祖承曰亞長持正在外及呈告人員許遞前望單子入之待下批牌招察任
정조 14년
兩司前望單子入之司諫沈埉持平閔養顯正言李義駿落點
정조 14년
親臨都目吏批判書吳載純進參判趙鼎鎭未肅拜參議丁範祖進左副承旨尹行任進以姜爲義盈主簿申在惟爲掌苑別提洪養默爲瓦署別提李趾采爲尙州牧使金履錫爲永同縣監吳泰齊爲高靈縣監李得誠爲永春縣監朱南述爲鎭川縣監崔烶爲長水察訪具馨遠爲龍安縣監李可運爲松羅察訪柳鼎模爲沙斤察訪李弘之爲廣興守李徽祚爲濟州判官金一衡爲章陵令金尙礪爲思陵令金敬吾爲典籍李顯民爲尙衣主簿李復燮爲密陽府使金箕南爲宗簿直長李憲圭爲司饔直長權熻爲尙瑞直長金履仁爲司宰僉正徐季修爲典簿洪㝡榮爲敦寧判官金光鉉爲溫陵令沈選之爲安奇察訪李世胤爲尙瑞副直長徐謙淳爲長興奉事李顯正爲義盈奉事尹𣇍爲監察李孝達爲氷庫別提李檍爲引儀崔必濟爲內資主簿成國民爲長興主簿李顯民爲南部都事李晉秀爲工曹佐郞南志復爲長興主簿閔昌爀爲校理李尙度爲副校理李東野爲金堤郡守洪履簡爲濟用副奉事權熻爲尙衣別提金永弼爲禮曹佐郞黃仁煐爲鐵原府使朴長潤爲豐德府使李羲文爲牙山縣監洪養默爲東部奉事朴宗岳爲冬至正使朴天行爲副使兪漢人爲書狀完林君單李壽仁彦春君單金麟瑞司䆃主簿柳得恭瓦署別提李德懋相換北部都事朴天惟造紙別提徐有年相換注書單尹持訥李世胤爲尙瑞直長李國標爲翼陵令金持默爲刑曹參判鄭益祚爲宗簿正尹持訥鄭履綏爲典籍金養直爲漣川縣監李允迪爲律學敎授宗簿直長金箕南司䆃直長兪靖柱相換鄭東簡爲尙瑞副直長典籍單李德淵四館去官李晉秀爲草溪郡守吳徹常爲平海郡守韓德良爲桃源察訪李命心爲兼引儀申大有爲宗廟副奉事姜爲禁府都事李昌胄爲典籍趙榮慶爲司僕主簿李采爲弘陵令鄭時養爲慶基殿參奉申夔相爲顯陵參奉鄭世淳爲昌陵參奉金商協爲章陵參奉柳謐爲弘陵參奉韓啓裕爲徽陵參奉盧爲恭陵參奉金復行爲假引儀李箕元爲典獄參奉金弘祚爲智陵參奉李奎昇爲引儀李福源爲冬至正使閔台爀爲副使李祉永爲書狀李景壽爲刑曹佐郞李觀秀爲禁府都事李鼎秉爲義盈主簿故學生金錫佐贈戶參例兼故參奉金德淵贈左承旨例兼故通德郞金一獻贈僕正以上副摠管金樂洙三代追贈故主簿李徵大贈兵參例兼故通德郞李萬格贈左承旨例兼故洗馬李行泰贈僕正以上同知李漢明三代追贈故通德郞鄭碩章贈戶參例兼故郡守鄭惟全贈左承旨例兼故生員鄭夏慶贈僕正以上同知鄭宇璧三代追贈故文學尹恕敎贈吏參例兼同知尹東美考洪章輔爲宣陵參奉趙星逵爲司僕正南達孫爲明陵別檢李顯秀爲元陵別檢閔是祥爲平市主簿尹昇東爲草溪郡守南麟耉爲掌樂主簿柳正養爲活人別提鄭履綏爲禮曹佐郞朴命燮尹行喆金洛一爲典籍尹持訥柳師模爲禮曹佐郞尹持訥爲持平金履喬爲正言申若樞爲兵曹正郞李萬運爲禮曹佐郞洪大榮爲金化縣監尙衣別提沈周賢宗廟令沈逵相換李鼎秉爲兵曹佐郞姜膺煥爲昌城僉使朴載淳尹九宗爲持平鄭景祚柳誨爲正言李寅植爲康津縣監吳鼎漢爲沃溝縣監元永龜爲固城縣監申相文爲泰安縣監崔光烈爲軍器主簿李周鳳爲軍器正朴宗撤爲典獄主簿徐有建爲咸從府使金復樞爲瓦署別提元羽孫爲義盈主簿洪若浩爲活人別提韓世裕爲典設別提南寅老爲司宰主簿李義福爲引儀尹星基爲戶曹佐郞李文會爲司䆃主簿
정조 14년
以監役望筒傳于尹行任曰首擬人何時不可爲其弟之陞資在於數日前此望筒還給更爲擬入
정조 14년
朴宗烈爲假監役柳之源爲孝陵別檢許栮爲順康園守奉官李致中爲刑曹參判李鼎吉爲引儀韓永逵鄭來百爲持平朴與曾爲慈仁縣監吳相祿爲狼川縣監南陽龍爲義陵參奉
정조 14년
傳于尹行任曰今聞情勢果然曾亦卽遞云慶尙都事沈能翼改差今日政差出
정조 14년
鄭弘澤爲長興主簿義盈主簿元羽孫長興主簿鄭弘澤相換尹得孚爲慶尙都事
정조 14년
兵批判書李𡊠進參判洪文泳進參議尹行元進參知李師濂入直進同副承旨柳文養進以柳誼爲副摠管李壽咸朴受和爲僉知尹範敍爲兼司僕將尹行儉李翼純爲忠壯將姜周昌爲忠翊將崔彭齡咸震輝爲景福將黃翼振爲五衛將金燨爲訓鍊正尹衡東爲副正李得江李商一金樂水爲主簿李潤默趙運永金履德權宜一爲武兼金時敏梁成龜郭林福李偃爲部將吳廷佐金聲贊李基成金尙裕田百寧李德升金仁澤金光郁爲守門將李民秀爲安東營將李長昱爲公州營將趙義鎭爲晉州營將李顯昌爲黃海監營中軍孟廷榦爲全羅監營中軍柳載河爲原春監營中軍李東蕃爲車嶺僉使李元圭爲德浦僉使金景曾爲唐浦萬戶盧就東爲正方別將韓重弼爲木浦萬戶景重復爲平山萬戶金景濂爲城津僉使林載洙爲尙州營將任聖說爲平安監營中軍具絎爲五衛將吳璟爲白翎僉使李亨復爲統虞候李雲澤爲龜山僉使崔文盛爲助羅萬戶崔龜祥爲古城僉使
정조 14년
以晉州營將望筒傳于柳文養曰副擬之趙義鎭昨秋北關賑運穀物時有勤勞且有承傳雖已點下原單承傳不爲懸注若此則有勞之陞秩者豈有勸奬之道乎況承傳事體何等尊嚴則無端拔去兵曹事極爲駭然當該堂上從重推考此後各別嚴飭
정조 14년
黃俊彦爲神方萬戶鄭仁大爲植松萬戶朴泰根爲老江僉使梅潤文爲彌串僉使金之澤爲新門別將朴文曾爲慈母別將金台魯爲林土別將金熙大爲朱乙溫萬戶金大喜爲笠巖別將鄭寅良爲山羊會萬戶都啓衫爲梨洞萬戶南衡秀爲咸興監牧官劉正民爲方山萬戶黃縝爲阿山萬戶許鍰爲永達萬戶李聖大爲鳥嶺別將徐命託爲慶尙監營中軍金景文爲保山別將李晉秀爲訓鍊正兪興基爲靑山萬戶崔天樑爲防垣萬戶李益賢爲都摠都事元永龜爲宣傳官
정조 14년
以訓鍊主簿望筒傳于尹行任曰兵批窠窄仍留備郞足爲守令此望筒勿施以時仕中擬入
정조 14년
訓鍊正前望單子入之李東善落點
정조 14년
以訓鍊正望筒傳于尹行任曰久勤旣命待窠差送訓鍊正李晉秀改差前望單子入之
정조 14년
以林懋遠爲武兼李喆懋爲訓鍊主簿金采輔爲兼五衛將沈尙之爲部將趙拓壤爲兼內禁衛將鄭廈誠爲阿耳僉使尹相重趙岡爲宣傳官白弘鎭爲都摠經歷陳景文爲訓鍊主簿李旭祥爲訓鍊僉正李潤吉爲武兼朴東秀爲守門將具達遠爲高山里僉使張集紹爲釜山僉使李商一爲宣傳官尹範會爲訓鍊主簿黃處中爲禿用別將副司果單鄭東觀金啓洛李勉膺李錫聃爲廢茂山萬戶南耆喆爲中樞經歷劉瓊爲訓鍊僉正張世經金絅爲訓鍊判官丁昌百李枝默金命崑爲訓鍊主簿林泰遠爲多大浦僉使朴鼎明爲都摠都事金昊吉爲守門將崔一兌爲武兼李宅永爲高嶺僉使尹衡東爲內乘盧尙心爲守門將李東稷爲文兼洪采疇爲訓鍊僉正李光浹爲訓鍊主簿李檍爲宣傳官李時菡爲都摠經歷白泓鎭爲訓鍊副正金瑞輯爲訓鍊判官具載厚爲訓鍊主簿訓鍊加設主簿元仁謙安㢞閔琇爲都摠經歷李光漸爲都摠都事尹弘心爲訓鍊主簿李榮夏爲武兼成鎭殷爲都摠都事孫仁寬爲武兼崔尙耆爲訓鍊主簿副護軍趙錫穆副司直權恢洪鳳周洪養顯尹持訥副司果李東稷李義駿金覆喬李龜雲洪喜有南志復全成鉉爲武兼栗浦權管單韓德載乾川權管單安天甲西水羅權管單田應年乾原權管單康漢章吾村權管單許潛雲頭里權管單金再浩黃拓坡權管單金道仁
정조 14년
傳于尹行任曰新除授臺諫牌招察任
정조 14년
傳于李祖承曰都政除拜外未下直守令皆令明日辭朝
정조 14년
傳于李祖承曰吏曹判書入侍
정조 14년
兵曹口傳政事行司直單吳載純
정조 14년
李祖承啓曰禁衛大將金持默時無職名令該曹口傳付軍職何如傳曰允
정조 14년
兵曹口傳政事副司直單金持默
정조 14년
都摠管前望單子入之安昌君燝西淸君煋落點
정조 14년
傳于李祖承曰翰圈被論人今則皆區處其餘諸人亦當區處出六則太早圈事當前趁今區處然後可以無礙原圈竝勿施事分付
정조 14년
柳文養以弘文館言啓曰修撰韓光植旣有只推之命與新除授校理閔昌爀竝卽牌招察任何如傳曰允
정조 14년
李祖承以司饔院監膳提調意啓曰漁夫貢人等呼訴內今年長霖江水漲滿尙今不退魚族隱入設網屢日終不捉得將未免闕供生事之境云在前如此之時或有以可合之物參半代封之例而莫重御供自下不敢擅便惶恐敢啓傳曰代封畿營準此
정조 14년
庚戌七月初四日卯時上御熙政堂親臨都政入侍時行都承旨柳戇行左承旨李祖承右承旨徐瀅修左副承旨尹行任右副承旨洪義榮同副承旨柳文養記事官徐有聞假注書鄭履綏記注官白慶楷金鳳顯一直提學金憙檢校直閣徐鼎修鄭東浚鄭大容李晩秀行吏曹判書吳載純參議丁範祖正郞朴瑞源李敬心佐郞金聖準兪鉉章兵曹判書李𡊠參判洪文泳參議尹行元參知李師濂正郞金良倜李龍柱申若樞佐郞李福潤鄭觀輝金憬以次進伏訖上命書傳敎曰親政時注書不可不備員注書今日受薦口傳付職待下批牌招先入侍後謝恩又命書傳敎曰入侍注書尙瑞院官員依例陞六上曰吏兵批開政可也載純曰今日都目大政堂上不可不備未肅拜參判趙鼎鎭卽爲牌招同參政事何如上曰依爲之出擧條載純曰今都目大政各岐仕滿應遷者相避及未準朔監察禁府都事戶曹刑曹工曹漢城府郞官平市署官員五部都事各司久任時推人員竝擬何如上曰依爲之載純曰四館陞出六品時例有九處講後遷轉之規而承文院褒貶如或有故過限則四館積滯不可不慮故自前雖未經九處講亦有陞六之規矣今春夏等褒貶不得爲之故當出六品者未免積滯依例遷轉何如上曰依爲之載純曰守令多窠今當差出而未準朔禁軍將營將邊將虞候中軍都事守令察訪竝擬何如上曰依爲之載純曰尙州牧使今當差出而本州以嶺南雄邑物衆地大素稱難治不可不擇差同道有聲績未準朔守令竝擬何如上曰依爲之載純曰蔭仕六品官之經一考後陞品者每於過都政後照擬而見今在職者絶無昨夏出六之人故五品官無以推移備擬今番則未經一考之人雖於都政勿拘陞擬何如上曰依爲之出擧條載純曰臺諫多窠今當差出而擬望之人乏少外任竝擬何如上曰依爲之出擧條載純曰親政時注書陞六事命下矣注書徐有聞今番褒貶居中其都目勿敍右職載在法典何以爲之乎上曰假注書一員差出入侍後陞六可也出擧條𡊠曰訓鍊院正今番差出而擬望之人乏少外任竝擬何如上曰依爲之𡊠曰各道營將虞候邊地僉使今當差出而擬望之人乏少未準朔禁軍將及守令竝擬何如上曰依爲之出擧條命書傳敎曰今年此政異於常年凡政大抵官人豈爲徼福之資而自有邦慶益念恢蕩之政者欲望朝著之間混物我合疎密使出身通籍者流無不着帽之人無不做官之族無不沾祿之家同浴於春風和氣之中則熙皞之俗不必專稱於上古豈不美哉盛哉人和則天地之和應祈永之原亶在於是咨爾銓官敢不勉旃近來恢蕩之擧多及於文與武而蔭官則獨漏如忠賢之裔詩禮之門聞有枯黃牖下之歎旣違收錄之意亦非對揚之政外此尋常注擬亦因舊習之未祛無論文蔭武各拘黨私許久坐停於照擬者亦必有其人此等人須先疏揚以此意令兩銓長知悉悉心承佐以副臨政申申之本意又命書傳敎曰守令邊將初仕各別擇擬軍功人淸白吏子孫及其他年例收錄之人一竝加意調用事申飭兩銓又命書傳敎曰亞卿尙未一經之故雖已點下詞訟亦職務戚畹之冒居非美事刑曹參判金持默許遞今日政差出又命書傳敎曰吏批窠窄云禮戶佐郞中曾經侍從人典籍中以翰注出六人竝姑爲改差新出六人郞署待窠擬入其代次次收用又命書傳敎曰今番北關賑事旣有陞敍之命今日政當窠守令內擬後差送又命書傳敎曰在外及未肅拜臺諫許遞今日政差出又命書傳敎曰在外持平許遞今日政差出又命書傳敎曰如欲尊年豈先於鶴城家前兵使李彦熙之特除都摠管不但有曾經承旨履歷出於念其家之意適閱官案鶴城孫承傳已久尙不收用申飭銓曹又命書傳敎曰京外營校之邊將窠久勤遷轉當觀使役之勞逸以定排擬之取捨而今日兵曹政事萬萬不成說駕前駕後則除非加里浦宣沙浦等四五次屢擬之白鳳翼一人外皆不擧論況七百禁旅一生所望惟在邊將一窠而今政則數人外亦不擧論又況三軍門將校勤勞訓局爲最禁營次之而訓校則擬於薄窠禁校則竝與薄窠而不擬至於孟浪無據者道路事知之久勤遷轉則許多各岐久勤中以道路事知拈出擬入水原營校之近欲加意收用之本意爲兵判者豈敢不對揚而對揚亦有許多般僉使見窠不過略干則忽以水原營校都執其半而昨年效勞之本邑別看役反未免見漏由前由後兵判事極爲駭然邊將諸窠望筒一竝卽爲勿施更令先擬禁軍次擬營校擬入事分付此後事知久勤日傘事知則擬於善地道路事知則以西北邊將差送事定式雖以營校言之幕裨帶去者還來間元仕勿爲通計以爲均勞逸之地事一體定式分付各營該判書李𡊠爲先施以重推之典又命書傳敎曰兵批出六有虛司果云草溪郡守李晉秀旣有承傳姑擬內職待窠久勤收用又命書傳敎曰訓鍊正聞有實病改差今日政在京人中前望擬入又命書傳敎曰以達城國舅之姪子爲貞聖聖后四寸親者至今生存豈不稀異乎日前始知之先除軍任當此大政之日此人豈可不收用乎前武兼宣傳官徐命記各道中軍中履歷外窠作窠擬入以示朝家念舊之意又命書傳敎曰訓鍊副正尹衡東仍任上曰日熱如此卿等權退于賓廳從便速畢可也命退諸臣以次退出
정조 14년
庚戌七月初四日申時上御重熙堂吏曹判書入侍時同副承旨柳文養記事官徐有聞記注官白慶楷金鳳顯行吏曹判書吳載純以次進伏訖上曰今番都政可謂速了矣載純曰臣稟質自來疎愚知識最居人下恩深河海報蔑絲毫怵分畏義趨走竭蹶而冒當大政實臣夢慮之所不到雖緣聖恩之曲庇倖免大何因仍蹲據斷無其理伏願亟賜體諒之恩以卒終始之澤焉上曰卿何過辭然而勞勩宜念當姑從卿請矣仍命書傳敎曰筵席陳懇旣若此一向强其所不欲何異於拂人之性況職則冢宰資是崇秩趁卽曲副而體諒亦合禮使之道行吏曹判書吳載純今姑許遞仍命載純先退命書傳敎曰吏曹判書有闕政事當日爲之又命書傳敎曰今政除拜守令邊將初仕皆令明日來待命退承史以次退出
정조 14년
庚戌七月初四日酉時上御重熙堂軍士房承旨入侍時左副承旨尹行任記事官徐有聞記注官白慶楷金鳳顯以次進伏訖上命行任讀公事書判付仍命書榻敎曰進御淸肺湯一貼更爲煎入命退承史以次退出
정조 14년
行都承旨柳戇坐行左承旨李祖承坐直右承旨徐瀅修坐左副承旨尹行任坐右副承旨洪義榮坐直同副承旨柳文養坐注書徐有聞仕直一員未差假注書趙台榮仕事變假注書申義淳仕
정조 14년
藥房都提調洪樂性提調洪檍副提調柳戇啓曰親臨大政正當晩炎伏未審夜間聖體若何寢睡水剌之節何如今日臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 14년
傳于李祖承曰守令邊將初仕人入侍
정조 14년
備忘記義州府尹徐邁修下直長弓一張長箭一部片箭一部筒兒一箇賜給
정조 14년
李祖承啓曰吏曹判書有闕政事當日爲之事命下而參判趙鼎鎭未肅拜參議丁範祖謂有身病已至經宿尙不擧行事體所在誠極未安參議丁範祖從重推考與參判竝卽牌招開政何如傳曰參議聞是實病許遞前望單子入之待下批與參判牌招開政
정조 14년
傳于李祖承曰吏房承旨入侍
정조 14년
李祖承啓曰吏曹參判趙鼎鎭參議曺允大牌不進推考傳旨及罷職傳旨今方捧入而開政命下之後如是違牌事甚未安參判更爲牌招何如傳曰允參議只推更爲牌招
정조 14년
傳于李祖承曰右承旨左副承旨入侍
정조 14년
以忠淸監司鄭存中啓本道內朝官年七十士庶年八十以上開錄馳啓事傳于李祖承曰加設及單付口傳下批後成送有旨
정조 14년
以京畿監司金思穆啓本坡州等邑朝官年七十士庶年八十以上開錄馳啓事傳于李祖承曰加設及單付口傳下批成送有旨
정조 14년
李祖承以漢城府言啓曰朝官年七十士庶年八十以上各部更加搜訪報來故別單書入之意敢啓傳曰知道加設及單付口傳下批可也
정조 14년
兵曹口傳政事以金鳳瑞爲僉知
정조 14년
李祖承以戶曹言啓曰卽接廣興倉所報則因傳敎七月朔祿俸輸納次倉官進去于西部龍山坊判府兪彦鎬所住處連日等待則以爲屢煩輸送之命而終無冒受之路伏地惶隕不知所達云祿俸不爲領受何以爲之敢啓傳曰令倉官更爲輸送
정조 14년
庚戌七月初五日辰時上御熙政堂吏兵房承旨與守令邊將初仕復職人入侍時行左承旨李祖承左副承旨尹行任假注書趙台榮記注官白慶楷金鳳顯鐵原府使黃仁煐豐德府使朴長瀗咸從府使徐有健草溪郡守尹昇東平海郡守吳徹常濟州判官李徽祚固城縣監元永龜永同縣監金履錫高靈縣監吳泰齊永春縣監李明誠鎭川縣監朱南述漣川縣監金養直牙山縣監李羲文沃溝縣監吳鼎謨康津縣監李寅植泰安縣監申相文金化縣監洪大榮慈仁縣監朴與曾狼川縣監吳相祿恭陵參奉盧植章陵參奉金商協弘陵參奉柳謐顯陵參奉申夔朝昌陵參奉鄭世淳徽陵參奉韓啓裕慶基殿參奉鄭時養釜山僉使張集紹多大浦僉使林泰遠城津僉使金景濂白翎僉使吳璟阿耳僉使鄭殷誠高嶺僉使李宅永高山里僉使具達遠龜山僉使李雲澤老江僉使朴泰根車嶺僉使李東蕃彌串僉使梅潤文德浦僉使李元圭古城僉使崔龜祥神方萬戶黃俊彦平山浦萬戶景重復木浦萬戶韓重弼唐浦萬戶金景曾助羅浦萬戶崔文盛植松萬戶鄭仁大山羊會萬戶鄭寅良朱乙溫萬戶金熙大永達萬戶許鍰方山萬戶劉正民梨洞萬戶都啓衫防垣萬戶崔天梁阿山萬戶黃縝靑水萬戶兪興基廢茂山萬戶李錫聃宣傳官尹相重趙岡武兼趙運大權宜一金履德部將郭林福梁成龜李偃守門將田百寧李德升金光郁金仁澤金尙裕金聲贊吳廷佐李基成以次進伏上曰守令及履歷僉使以下進奏職姓名久勤僉萬戶以下使之立於階下軍士房承旨問奏職姓名可也仁煐等以次進奏職姓名上曰初拜守令人皆進奏七事可也養直等仰奏七事訖命退諸臣以次退出
정조 14년
行都承旨柳戇坐行左承旨李祖承坐右承旨徐瀅修坐直左副承旨尹行任坐右副承旨洪義榮坐同副承旨柳文養坐直注書徐有聞仕一員未差假注書趙台榮仕直事變假注書申義淳仕
정조 14년
傳于徐瀅修曰右承旨入侍
정조 14년
以校理閔昌爀修撰韓光植牌不進罷職傳旨傳于李祖承曰只推
정조 14년
兵曹口傳政事以李宅肇鄭道逸李俅爲同知邊得一張至佑吳漢建朴健陽宋維栻李佑昌爲僉知
정조 14년
李祖承以弘文館言啓曰校理閔昌爀修撰韓光植旣有只推之命竝卽牌招察任何如傳曰允